Rådets resolution

af 21. januar 2002

om kultur og vidensamfund

(2002/C 32/01)

RÅDET FOR DEN EUROPÆISKE UNION,

1. SOM FASTSLÅR, at kultur er et centralt element i vidensamfundet,

2. SOM FASTSLÅR, at kultur er et vigtigt middel til fremme af gensidig respekt og forståelse for forskellige ideer og identiteter, og at en sådan gensidig forståelse kan udbygges yderligere med en bedre adgang til information inden for rammerne af digitale projekter,

3. SOM ERINDRER om, at Det Europæiske Råd på sit møde i Lissabon (den 23. og 24. marts 2000) tilkendegav, at et skifte til en digital, videnbaseret økonomi, der drives frem af nye varer og tjenesteydelser, er en effektiv drivkraft for konkurrenceevne, vækst og jobskabelse; at indholdsindustrier skaber værditilvækst ved at udnytte og forbinde den europæiske kulturelle mangfoldighed via netværk,

4. SOM SER MED TILFREDSHED på, at medlemsstaterne på samme møde i Det Europæiske Råd blev opfordret til at sørge for, at hver EU-borger har de færdigheder, der er nødvendige for at leve og arbejde i informations- og vidensamfundet, og at ingen udelukkes fra adgang til internettet og multimedier,

5. SOM SER MED TILFREDSHED på iværksættelsen af de forskellige europæiske initiativer på dette område og navnlig inden for rammerne af eEurope,

6. SOM FASTSLÅR, at uddannelsesprogrammer og -initiativer, som tager sigte på beherskelse af informationsteknologierne, bør fremmes,

7. SOM FASTSLÅR, at der bør drages størst mulig nytte af anvendelsen inden for den kulturelle sektor af de forskellige relevante forskningsprogrammer, som er beregnet til at lette skiftet til en digital økonomi og udviklingen af nye teknologier, og at denne anvendelse i givet fald bør styrkes,

8. OPFORDRER derfor Kommissionen og medlemsstaterne til, inden for deres respektive beføjelser,

a) at drage størst mulig nytte af og i givet fald styrke de relevante programmer og undersøge hensigtsmæssigheden af at skabe nye programmer og midler. Der er navnlig tale om:

i) at bistå med digitalisering af kulturelt indhold og med interoperabilitet af dertil hørende systemer for at bevare, beskytte og udbrede kendskabet til den europæiske kulturarv og den europæiske kulturelle mangfoldighed

ii) at støtte den flersprogede formidling af viden

iii) at begunstige uddannelse i informationsteknologi

iv) at fremme anvendelsen af eksisterende eller fremtidige net i medlemsstaterne med henblik på fremme af samarbejdet og udveksling af information og god praksis på europæisk plan

b) at udvikle udnyttelsen af digitalt kulturelt indhold for at styrke det kulturelle samarbejde og fremme den fælles kulturarv ved hjælp af de eksisterende ressourcer og erfaringer

c) at lette kulturaktørernes adgang til de forskellige fællesskabsinstrumenter, som støtter en digitalisering af indholdet

d) at tilskynde til kvalitetsstyring på de kulturelle websteder

e) at tilskynde til at lægge kulturel information ud på nettet, som kan give alle borgere adgang til europæisk kulturelt indhold via den mest avancerede teknologi, navnlig ved fortsat at fremme udviklingen af den europæiske elektroniske netportal, som Kommissionen har iværksat, og ved at sammenkæde denne portal med det eksisterende digitaliserede kulturelle indhold i medlemsstaterne

f) at hjælpe alle kredse i befolkningen til at deltage i kulturlivet og fremme deres sociale inddragelse via internettets muligheder for interaktiv drift

g) at tilskynde til, at disse kredse i befolkningen indføres i og uddannes til at anvende denne teknologi i kulturelle og uddannelsesmæssige sammenhænge for at give alle adgang til den kulturelle mangfoldighed.